จาก UK Pavilion สู่ความร่วมมือเพื่อสร้างสรรค์ London 2012
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

....The Network
บทความที่แล้วได้เกริ่นว่าจะนำเสนอกรณีศึกษาความร่วมมือระหว่างภาคธุรกิจกับภาคประชาสังคมในบริบทสังคมไทย หลังจากได้เล่าถึงสาเหตุความจำเป็นความร่วมมือ อันเป็นรูปธรรมที่สะท้อนถึงคุณค่าร่วมที่สำคัญมาเป็นระยะเวลาหนึ่ง แต่เนื่องจากผู้เขียนได้มีโอกาสไปชมงานที่ยิ่งใหญ่ระดับโลก World Expo ที่ Shanghai ก็อดไม่ได้ที่จะนำความประทับใจมาเล่าสู่กันฟัง และแน่นอนว่าต้องมีเรื่องราวเกี่ยวกับความร่วมมือเกี่ยวกับภาคธุรกิจอย่างแน่นอน
ประเทศจีนในฐานะเจ้าภาพได้จัดงานนี้อย่างยิ่งใหญ่ นอกจากเงินลงทุนที่ใกล้เคียงกับงบประมาณของประเทศไทยใน 1 ปี ภายใต้แนวคิด Better City Better Life ที่เชิญให้ประเทศต่างๆ ทั่วโลกได้มาเสนอแนวคิดถึงเมืองที่ดีกว่าของแต่ละประเทศและจะนำสู่ชีวิตที่ดีกว่าได้อย่างไร แม้หลายประเทศได้เพียงแนะนำและเชื้อเชิญให้ผู้คนท่องเที่ยวประเทศในโอกาสต่อไป แต่หลายประเทศก็ได้พยายามนำเสนอแนวคิดเมืองที่ดีกว่านำสู่ชีวิตที่ดีกว่าได้อย่างชัดเจน โดยเฉพาะ UK หรือสหราชอาณาจักรได้จัดทำ Pavilion ในรูปโบสถ์เมล็ดพันธุ์พืช (Seed Cathedral) เพื่อส่งมอบเป็นของขวัญให้กับประชาชนจีนตลอดไป
โบสถ์เมล็ดพันธุ์พืชเป็นอาคารประกอบด้วยแท่งอะครีลิกจำนวนมาก ทำขึ้นจากวัสดุนำแสงซึ่งสามารถเปลี่ยนพลังงานแสงอาทิตย์ให้เป็นพลังงานไฟฟ้า และแต่ละแท่งอะครีลิกก็บรรจุเมล็ดพันธุ์แต่ละชนิด รวมกันกว่า 2.5 หมื่นชนิด ซึ่งทางอังกฤษได้ทำการศึกษาเก็บรวบรวมมาจากทั่วโลก อันสะท้อนให้เห็นถึงจุดร่วมกันของมนุษยชาติที่ต่างอิงอาศัยอยู่กับธรรมชาติเหล่านี้อย่างแยกไม่ออก นับเป็นการออกแบบอาคารและการสื่อเรื่องราวได้อย่างน่าสนใจ การจัดพื้นที่ภายนอกที่ทำเป็นพื้นที่โล่งกว่าให้เป็นพื้นที่ทางสังคมอย่างไม่มีชนชั้น เป็นสัญลักษณ์แห่งการอยู่ร่วมกันอย่างเท่าเทียม
การออกแบบอาคาร พื้นที่ ตลอดจนนิทรรศการภายในที่สื่อสารให้เห็นถึงความเขียวของประเทศสหราชอาณาจักร และความสามารถในการเพิ่มพื้นที่สีเขียวเพื่อสร้างแหล่งอาหารแม้ในพื้นที่ขนาดเล็ก (เช่นใน Pavilion) แล้วยังแสดงให้เห็นถึงแนวคิดในการจัดเตรียมพื้นที่ของ London และปริมณฑลในปี 2555 ภายใต้โครงการ London 2012 ในฐานะเจ้าภาพงานมหกรรมกีฬาโอลิมปิกและพาราลิมปิก ซึ่งเป็นอีกมหกรรมอันยิ่งใหญ่ของโลก ที่มิได้ออกแบบรองรับความต้องการผู้เข้ามาเยือนในงานมหกรรมนี้เท่านั้น แต่ยังคำนึงถึงการใช้ประโยชน์ของประชาชนท้องถิ่นหลังจากงานเสร็จสิ้นลง
นอกจากแนวคิดในการออกแบบ และจัดทำสวนสาธารณะที่ใหญ่ที่สุดในยุโรปเพื่อรองรับมหกรรมงานนี้โดยเฉพาะแล้ว แนวทางในการดำเนินงานกลับเน้นการมีส่วนร่วมจากทุกภาคส่วนในสังคม โดยเฉพาะอย่างยิ่งความร่วมมือจากภาคธุรกิจ ปกติทั่วไปสำหรับมหกรรมระดับโลกเช่นนี้ ธุรกิจขนาดใหญ่ได้เข้าร่วมสนับสนุนเป็นเจ้าภาพร่วม และถือโอกาสโฆษณาประชาสัมพันธ์สินค้าของตนเอง หรือในฐานะเป็นผู้ผลิตสินค้าและบริการต่างๆ ในห่วงโซ่อุปทาน (Supplier Chain) ของงานอยู่แล้ว
มาคราวนี้สหราชอาณาจักรได้ตั้งเป้าหมายความร่วมมือจากภาคธุรกิจในการเข้าร่วมสร้างสรรค์ปรับปรุงพื้นที่ของเมือง London และปริมณฑล ตามแนวคิดสร้างสรรค์ระหว่างองค์กรธุรกิจ องค์กรพัฒนาเอกชน และรัฐบาลท้องถิ่น ที่อยากเห็นท้องถิ่นของตนเองเป็นอย่างไรในปี 2555 นับเป็นกระบวนการความร่วมมือระหว่างองค์กรที่มีศักยภาพเพื่อร่วมสร้างสรรค์ท้องถิ่นของตนเองอย่างยั่งยืน ที่สำคัญเป็นการริเริ่มและสนับสนุนจากรัฐบาลกลางที่ตระหนักในศักยภาพขององค์กรธุรกิจ และใช้บรรยากาศของงานมหกรรมระดับโลกครั้งนี้เข้ามากระตุ้นให้เกิดความร่วมมือระหว่างทุกภาคส่วนในสังคมอย่างเข้มข้นและต่อเนื่อง อันเป็นการสร้างสรรค์การมีส่วนร่วมอย่างถาวรให้กับการพัฒนาประเทศอย่างยั่งยืน และแน่นอนว่าแนวทางการทำงานดังกล่าวอยู่ภายใต้ตัวชี้วัดถึงจำนวนความร่วมมือในท้องที่ต่างๆ พร้อมไปกับการวางแผนไว้อย่างชัดเจนว่าต้องมีจำนวนอาสาสมัครจากทุกภาคส่วนมากกว่างานมหกรรมอื่นๆ ที่จัดก่อนหน้านี้ นับว่าเป็นรูปธรรมความร่วมมือระหว่างธุรกิจกับภาคประชาสังคมครั้งสำคัญที่จะเกิดขึ้นในอนาคตอันใกล้นี้